Euroopa Liidu Teataja L 026 , 27/01/2001 Lk 0038 - 0039



Komisjoni otsus, 18. jaanuar 2001, suu- ja sõrataudi ning lammaste katarraalse palaviku vaktsiinide ohutuse ja tõhususe testimise kohta (teatavaks tehtud numbri K(2001) 118 all) (2001/75/EÜ) EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 26. juuni 1990. aasta otsust 90/424/EMÜ (veterinaariaalaste kulutuste kohta, [1] viimati muudetud määrusega (EÜ) nr 1258/1999 [2]), eriti selle artikleid 6 ja 14, võttes arvesse nõukogu 11. detsembri 1991. aasta otsust 91/666/EMÜ (millega kehtestatakse suu- ja sõrataudi vaktsiinide ühenduse varud, [3] viimati muudetud otsusega 1999/762/EÜ [4]), eriti selle artiklit 5, ning arvestades järgmist: (1) Vastavalt otsusele 91/666/EMÜ on antigeenide ost osa ühenduse tegevusest suu- ja sõrataudi vaktsiinide ühenduse varude loomiseks. (2) Komisjoni 5. novembri 1993. aasta otsusega 93/590/EÜ suu- ja sõrataudi antigeeni ostu kohta suu- ja sõrataudi vaktsiinide ühenduse varude meetmete raames, [5] viimati muudetud otsusega 95/471/EÜ, [6] kehtestati kord suu- ja sõrataudi antigeenide A5, A22 ja O1 ostuks. (3) Alates 1993. aastast julgeolekuvarudes seisnud suu- ja sõrataudi viiruse antigeene tuleb testida ohutuse ja tõhususe suhtes, et tagada eriolukordadeks säilitatavate antigeeni varude kõrge kvaliteet. (4) Komisjoni 9. septembri 1997. aasta otsusega ühenduse rahalise toetuse kohta suu- ja sõrataudi tõrjeprogrammi tõhustamiseks Türgis [7] on tööplaani osana heaks kiidetud, et Euroopa Ühenduste Komisjon võib teha korraldusi Türgis toodetud suu- ja sõrataudi vaktsiini testimiseks. (5) Komisjoni 6. aprilli 2000. aasta otsusega 2000/292/EÜ eriolukordadeks ettenähtud lammaste katarraalse palaviku vaktsiini ostmiseks ühenduse poolt [8] on sätestatud kord eriolukordadeks ettenähtud lammaste katarraalse palaviku vaktsiini ostmiseks. (6) Euroopa Liidu (EL) liikmesriikide ravimitööstuses lammaste katarraalse palaviku vaktsiini ei toodeta. (7) Välismaalt ostetud ja eriolukordadeks ettenähtud lammaste katarraalse palaviku vaktsiini tuleks testida vaktsiini kasutamise kohta tähtsa teabe saamiseks erinevates epidemioloogilistes tingimustes. (8) Suu- ja sõrataudi ning lammaste katarraalse palaviku vaktsiinide ohutust ja tõhusust võib testida üksnes laborites, mis tegutsevad heakskiidetud bioloogilise ohutuse tasandil. (9) Käesoleva otsusega ettenähtud meetmed on kooskõlas alalise veterinaarkomitee arvamusega, ON VASTU VÕTNUD KÄESOLEVA OTSUSE: Artikkel 1 1. Ühendus korraldab ohutuse ja tõhususe asjakohase testimise järgmistel juhtudel: - 1993. aastal ostetud suu- ja sõrataudi viiruse antigeenid, mida on sellest ajast alates säilitatud EL julgeolekuvarudes, - Türgis toodetud suu- ja sõrataudi vaktsiin, mida kasutatakse ennetava vaktsineerimise programmis, sealhulgas Türgi Traakia piirkonnas peetavate haiguskahtlusega loomade vaktsineerimiseks, - väljaspool Euroopa Ühendust toodetud ja julgeolekuvarudesse ostetud lammaste katarraalse palaviku vaktsiinid. 2. Lõikes 1 osutatud meetmete maksimumkulutused on 430000 eurot. Artikkel 2 Artiklis 1 nimetatud meetmed võtab komisjon koostöös pakkumismenetluse käigus määratud tarnijaga. Artikkel 3 1. Komisjon sõlmib viivitamatult lepingud artiklite 1 ja 2 eesmärkide saavutamiseks. 2. Tervise- ja tarbijakaitse peadirektoraadi peadirektor volitatakse lepingutele Euroopa komisjoni nimel alla kirjutama. Artikkel 4 Käesolev otsus on adresseeritud liikmesriikidele. Brüssel, 18. jaanuar 2001 Komisjoni nimel komisjoni liige David Byrne [1] EÜT L 224, 18.8.1990, lk 19. [2] EÜT L 160, 26.6.1999, lk 103. [3] EÜT L 368, 31.12.1991, lk 21. [4] EÜT L 301, 24.11.1999, lk 6. [5] EÜT L 280, 13.11.1993, lk 33. [6] EÜT L 269, 11.11.1995, lk 29. [7] EÜT L 16, 21.1.1998, lk 45. [8] EÜT L 95, 15.4.2000, lk 39. --------------------------------------------------